google/wiki40b huggingface dataset:
Häädemeeste kihelkond

Piirkonna ajalugu

Muinasaja lõpul oli hilisema Häädemeeste kihelkonna territoorium hõredalt asustatud ja kuulus erinevate hinnangute kohaselt Metsepole, Soontagana ja/või Sakala koosseisu. Liivimaa ordu ajal kuulus ala Pärnu komtuurkonda, kuid võimalik et osa kihelkonnast ka Viljandi komtuurkonna haldusalasse.
Häädemeeste kihelkond (saksa keeles Kirchspiel Gudmannsbach) moodustati 1862. aastal alast, mis 17. sajandi lõpus kuulus Tori kihelkonda, 18. sajandi esimesel poolel Pärnu kihelkonda, aastast 1752 Saarde kihelkonda ja 1776–1862 uuesti Tori kihelkonda. Kihelkonna maa-ala hõlmas kitsa rannariba Liivi lahe ääres alates Pärnu kreisi maadest, täpsemalt Uulust, kuni vana Volmari (saksa keeles Wolmar, läti keeles Valmiera) maakonna Salatsi kihelkonna alguseni Treimani juures.
17. sajandi teisest poolest alates oli Häädemeestel abikirik, tänapäevani säilinud Häädemeeste luterlik kirik on ehitatud 1874. aastal. Aastatel 1846–48 läks rohkem kui 40% rahvastikust üle õigeusku. Häädemeeste ja Tahkuranna õigeusu kirikud ehitati valmis 1872. aastaks.

Kihelkonna alad tänapäeval

Häädemeeste kihelkond kuulub Pärnu maakonna Häädemeeste valda.
Ukrainlased

Ukrainlased (ukraina keeles українці) on idaslaavi rahvas, Ukraina põhirahvus. Ukrainlaste koguarv on 44–45 miljonit, neist 37,5 miljonit elab Ukrainas. Venemaal elas 2010. aasta rahvaloenduse andmetel 1 927 988 ukrainlast. Suured ukrainlaste kogukonnad on veel Kanadas (1,2 miljonit), Ameerika Ühendriikides, Kasahstanis, Moldovas, Brasiilias, Argentinas ja Valgevenes.
Ukrainlased räägivad peamiselt ukraina keelt. Paljud Ukraina ida- ja lõunaosas elavad ukrainlased räägivad vene keelt.
Ukrainlased on peamiselt õigeusku, Ukraina lääneosas on ka palju uniaate.
C-duur (ansambel)

C-duur on Eesti ansambel, mis tegutseb Viljandi maakonnas Abja-Paluojal.
Muusikaühing Sonico

Muusikaühing Sonico (nimetatud ka Eesti Kristliku Muusika Ühing Sonico) on Eesti mittetulundusühing, kes muu hulgas korraldab kontserte. Ühingu asutas Lehari Kaustel.
Jagdstaffel 35

Royal Bavarian Jagdstaffel 35 ehk Jagdstaffel 35 ehk Jasta 35 ("Baieri Jagdstaffel 35b") oli Esimese maailmasõja ajal tegutsenud militaarne Luftstreitkräfte hävituslennukite Jagdstaffeli üksus. 
See Baieri hävituslennukite eskadrill saavutas esimese maailmasõja ajal 44 õhuvõitu. Jagdstaffel 35 kaotused olid 6 õhulahingutes ja 4 lennuõnnetuses hukkunut, 9 lahingutegevuses ja 5 lennuõnnetuses haavatut ning kaks sõjavangi langenut. 
Jagdstaffel 35 moodustati FEA 6 treeningukeskuses 14. detsembril 1917 ja likvideeriti FEA 1 21. novembril 1918 Schleissheimis.

Isikkoosseis

Jagdstaffel 35 eskadrilli tuntud liikmed olid Rudolf Stark, Ludwig Hanstein, Fritz Anders ja Rudolf Heß.
Alberti Niilus

Alberti Niilus (inglise Albert Nile) on Niiluse nimi Alberti järvest Nimule kärestikeni.
Aaron Eckhart

Aaron Eckhart (sündinud 12. märtsil 1968 Californias) on Kuldgloobusele kandideerinud USA filminäitleja.
Tema tuntuimate filmirollide hulka kuuluvad osatäitmised filmides "Erin Brockovich", "Paycheck" ja "Täname suitsetamast!".
Lielstraupe mõis

Mõisa suurus

Bienenstammi andmetel oli mõisa suurus 1816. aastal 22 ja 1/2 adramaad, sellele allus 561 mees- ning 565 naishinge.

Karjamõisad

Mõisale kuulus aastal 1816 kolm karjamõisa: Schnurenhof, Neu-Skutken ja Alt-Skutken.
RTL Zwei

RTL II on Saksamaa vabalevis olev eratelekanal, mida omab RTL Group. Kanal läks eetrisse 5. märtsil 1993.
Võrreldes RTL Televisioniga, on kanali programm suunatud pigem nooremale vaatajale.
Xinjiang

Loodus

Piirkonna põhjaosa moodustab Džungaaria nõgu. Keskel asub Tian Shani mäestik, millest lõunas asub Tarimi nõgu Taklimakani kõrbega. Lõunapiiril asub Kunlun. Suurim järv oli Lop Nur, mis tänapäeval on pea täiesti ära kuivanud. Tänapäeval on suurim järv Bosten.

Rahvastik

2000. aasta rahvaloenduse andmetel on piirkonna elanikest 45% uiguurid, 41% hiinlased, 7% kasahhid ja 5% hueid. Alla 1% on kirgiise, mongoleid, tungsjange, tadžikke, sibosid, mandžusid ja teisi.
Merle Silmato

Isiklikku

Tema vennad on Margus ja Tarmo Prangel.
Tiina Laansalu

Tiina Laansalu (sünninimi Tärk; sündinud 13. aprillil 1982) on eesti keeleteadlane, kes on spetsialiseerunud onomastikale, samuti leksikoloogiale ja dialektoloogiale.

Haridus ja töökäik

Lõpetanud Orissaare Gümnaasiumi (2000) ning Tallinna Ülikooli (eesti keele ja kirjanduse õpetaja, filoloog, 2009). Aastal 2010 kaitsnud Tartu Ülikoolis magistritöö asustusnimede teemal. 
Töötanud alates 2007. aastast Eesti Keele Instituudis (alates 2015 eesti keele ajaloo, murrete ja soome-ugri keelte osakonna juhatajana). 
Aastast 2009 Emakeele Seltsi tegevliige, aastast 2014 Eesti Keeletoimetajate Liidu tegevliige ja Rahvusvahelise Onomastikateaduste Nõukogu (ICOS) liige, aastast 2015 Eesti Keele Instituudi teadusnõukogu liige, aastast 2018 Rahvusvahelise Onomastikateaduste Nõukogu (ICOS) terminoloogiakomisjoni liige.
Jutši keel

Kõnelejate arv

2016. aastal oli 4 emakeelena jutši keelt kõnelejat, lisaks 12 teise keelena kõnelejat. 2002. aastast alates on keelt püütud velmata. Jutši hõimu liikmeid oli 2007. aasta andmetel 1500. Jutšid küüditati 1830. aastatel Oklahomasse tänapäeva Tennessee aladelt, kus nad enne kontakti eurooplastega elasid, ja Georgia aladelt, kuhu nad 19. sajandi alguses asusid.

Fonoloogia

Jutši keeles on 11 vokaalfoneemi ja 38 konsonantfoneemi.

Morfoloogia

Jutši keel on aglutinatiivne, sõnad moodustatakse prefiksite ja sufiksite lisamisega ühe- või mitmesilbilistele tüvedele.
Arvo Rosenthal

Elulugu

Arvo Rosenthal on zootehniku poeg.
Lõpetas Tartu 5. Keskkooli ja 1979 TÜ arstiteaduskonna; meditsiinikandidaat (1988, TÜ), väitekiri "Отделенные результаты лечения инфаркта миокарди в зависимости от консервативной и оперативной тактики лечения". Oli 1978–80 Tartu Kliinilise Haigla intern, 1980–82 Nõukogude armees, 1983–88 Tallinnas Tartu Ülikooli üld- ja molekulaarpatoloogia instituudi südame isheemiatõve labori lepinguline nooremteadur, 1988–93 TÜ Kardiovaskulaarkirurgia Tallinna Teaduskeskuse noorem ja vanemteadur, 1982–97 ka Tallinna Kiirabi Haigla südamearst, aastast 1994 eraarst Tallinnas.

Teadustöö

Uurimisvaldkond: müokardi infarkti ravitulemused. Üle 10 teadustrükise.
Mori (Trento)

Sport

A.S.D. Mori Santo Stefano on linna jalgpalliklubi ja on asutatud aastal 1989 pärast Unione Sportiva Mori (asutatud aastal 1945) ja Gruppo Sportivo Santo Stefano (asutatud aastal 1961) liitmist.
Puhtaverelised

Puhtaverelisteks nimetatakse "Harry Potteri" sarja võlumaailmas nõidu ja võlureid, kelle esivanemate hulgas pole mugusid, vaid ainult puhtaverelised nõiad ja võlurid. Voldemorti pooldajad on just need, kes peavad nn. sopaverelisi alamaks rassiks ja peavad äärmiselt taunitavaks nendega sõbrunemist. Tegelikult on aga ei olene võluri või nõia võlujõu võimsus sellest, kas tegu on puhtaverelise või sopaverelisega.
Kamar

Kamar on tihedasti koos kasvavaist rohumaataimedest moodustuv läbipõimunud kiht.
Mõnikord eristatakse rohukamarat (kamara maapealne osa) ja juurekamarat (maapinna ülemises kihis kujunev rohkete juurtega läbipõimunud tallamiskindel kiht).
Kahala viadukt I

Kahala viadukt I (silla number: 32) on viadukt Tallinn–Narva maantee 46. kilomeetril Kahala külas Kahala liiklussõlmes. Viadukt asub maantee esimesel sõiduteel (Narva suunas). 
Viadukt on ehitatud aastal 1977, renoveeritud viimati aastal 2002. Silla pikkus on 43 m, silla laius on 15,6 m, sõidutee laius sillal on 13 m.
Humoraalne regulatsioon

Humoraalne regulatsioon (ladina sõnast [h]umor '(keha)vedelik') on organismi talitluse regulatsioon verre või lümfi eraldatavate bioloogiliselt aktiivsete orgaaniliste ühendite kaudu.
Humoraalne regulatsioon koos neuroregulatsiooniga moodustab neurohumoraalse regulatsiooni.
Koroljov

Pildigalerii

Moskva oblasti linnad
Aprelevka  | Balašihha  | Bronnitsõ  | Dedovsk  | Dmitrov  | Dolgoprudnõi  | Domodedovo  | Drezna  | Dubna  | Dzeržinski  | Elektrogorsk  | Elektrostal  | Elektrougli  | Frjazino  | Golitsõno  | Himki  | Hotkovo  | Istra  | Ivantejevka  | Jahroma  | Jegorjevsk  | Jubileinõi  | Kašira  | Klin  | Kolomna  | Koroljov  | Kotelniki  | Krasnoarmeisk  | Krasnogorsk  | Krasnozavodsk  | Krasnoznamensk  | Kubinka  | Kurovskoje  | Likino-Duljovo  | Ljubertsõ  | Lobnja  | Lossino-Petrovski  | Luhhovitsõ  | Lõtkarino  | Moskovski  | Možaisk  | Mõtištši  | Naro-Fominsk  | Noginsk  | Odintsovo  | Orehhovo-Zujevo  | Ozjorõ  | Pavlovski Possad  | Peresvet  | Podolsk  | Protvino  | Puštšino  | Puškino  | Ramenskoje  | Reutov  | Rošal  | Ruza  | Sergijev Possad  | Serpuhhov  | Shodnja  | Solnetšnogorsk  | Staraja Kupavna  | Stupino  | Šatura  | Štšolkovo  | Zaraisk  | Zvenigorod  | Žukovski  | Taldom  | Tšernogolovka  | Tšehhov  | Vereja  | Vidnoje  | Volokolamsk  | Voskressensk  | Võssokovsk
Tudulinna

Ajalugu

Tudulinnat on esmakordselt mainitud ürikutes 1583. aastal.
Tudulinna küla läbib Tagajõgi, 18. sajandi kaartide järgi oli jõel vesiveski. Tänapäeval tegutseb küla lähedal Rannapungerja jõel hüdroelektrijaam.
Külast läänes oli kõrts ja idas linnamägi.
Tudulinnast on pärit sopran Paula Padrik, ooperisolist Tiit Tralla ja geoloog Kalle Suuroja.
Evert Horn

Evert Karlsson Horn af Kanckas (11. juuni 1585 Haapsalu loss – 30. juuli 1615 Pihkva lähedal) oli Rootsi sõjaväelane. 
Sündis Haapsalu ja Narva asehalduri Karl Henriksson Horni (u 1550–1601) ja Agnes von Delwigi pojana. 
Evert Horn oli aastast 1609 Jakob De la Gardie sõjakaaslane tema Venemaa segaduste aja kampaanias. Vallutas 1611 aastal Käkisalmi ja Novgorodi ja 1612 aastal Nöteborgi. Aastatel 1613–1615 Rootsi Ingeri – Narva, Ivangorodi, Jaama ja Koporje kindralasehaldur ja 1614 ülendati feldmarssaliks. Evert Horn õpetas Ingeri sõja ajal sõjakunsti ka Gustav II Adolfile.
Ta sai surmavalt haavata Ingeri sõja Pihkva piiramisel ja maeti perekonna koori Turu toomkirikus, kuhu tema ja ta abikaasa hauamonumendi valmistas Tallinna linna ehitusmeister Arent Passer. 
Tema matustest on Zacharias Topelius kirjutanud novelli "Herr Evert Carlssons begrafning i Åbo domkyrka".
Talle kuulus 1614. aastast Mietoineni Saare külas asunud mõis (soome Saaren kartano), mis pärast tema surma jäi abikaasa valdusse.
Miko Mälberg

Miko Mälberg (sündinud 3. mail 1985 Tallinnas) on eesti ujuja.
Ta osales 2008. aastal Pekingi OM-il, kus sai 50 m vabaujumises 25. koha.
2002-2006 võitis ta vaba-, liblik- ja teateujumisest Eesti suvistel meistrivõistlustel 17 korda esikoha.
Gruberi neuroteaduse auhind

Gruberi neuroteaduse auhind on Peter ja Patricia Gruberi sihtasutuse välja antav Gruberi auhind neuroteaduse valdkonnas.
2004. aastal asutatud Gruberi neuroteaduse auhinnaga kaasneb 500 000-dollarine auhinnaraha. Lisaks rahalisele preemiale saab iga laureaat kuldse nimelise laureaadimedali ja tunnustusteksti.
Jelena Pogosjan

Elulugu

Lõpetas 1980 Tallinna 15. Keskkooli, 1986 TÜ vene keele ja kirjanduse osakonna, 1990 aspirantuuri, filosoofiamagister slaavi filoloogias (1992, TÜ), väitekiri ""Сказание" Авраамия Палицына и "Иное сказание"". Oli 1987–88 TÜ ajaloo ja semiootika labori vanemlaborant, 1990–92 vene kirjanduse kateedri vanemõpetaja, 1992–97 vene kirjanduse õppetooli teadur, 1997–2002 vene kirjanduse õppetooli dotsent, 1993–2000 ka Moskva Ülikooli Maailmakultuuri Instituudi vanemteadur, 2002– Alberta Ülikooli (Kanada) professor. Õpetanud vene kirjanduse ajalugu, Vene ajalugu, vene rahvaluulet, sissejuhatust kirjandusteadusse, kirjandusliku teksti analüüsi, erikursusi.

Teadustöö

Uurimisvaldkond: 18. sajandi vene kirjanduse ajalugu ja poeetika, Mihhail Lomonossovi looming, ametliku ja õukondliku kultuuri semiootika. Üle 30 teadustrükise.
Francis Crick

Francis Harry Compton Crick (8. juuni 1916 Weston Favell, Northamptonshire – 28. juuli 2004 San Diego, California) oli Briti molekulaarbioloog ja füüsik, üks DNA struktuuri kindlakstegijatest, kes pälvis koos James Watsoni ja Maurice Wilkinsiga 1962. aastal Nobeli meditsiiniauhinna.
Juba väga noorelt oli Crick huvitatud teadusest ja luges teaduslikke raamatuid. Esimesi teaduslikke katseid hakkas ta tegema oma kodus 10-aastaselt. Keskkoolis oli ta reaalainetele keskendunud. Ta lõpetas Londoni Ülikooli füüsika alal 21-aastaselt. Ta alustas oma doktoritööd 1937. aastal; see aga katkes seoses Teise maailmasõjaga (laborotooriumi tabas pomm). Sõja ajal töötas ta magnet- ja akustiliste meremiinide väljatöötamisega Briti mereväele. 1947 asus Crick õppima Cambridge'i Strangewaysi laboratooriumis bioloogiat ja 1949 liitus ta teadlasena Meditsiiniuuringute Nõukogu töörühmaga Cambridge'i Ülikooli Cavendishi laboratooriumis, uurides röntgenikiirte murdumist. Oma doktoritöö lõpetas Crick 1954. aastal. Oma elu jooksul kirjutas ta ka neli raamatut.
Ahto Jõgi

Ahto Jõgi (14. veebruar 1932 Kuressaare – 1. august 1974 Tartu) oli eesti ornitoloog.
Ta tegeles lindude rände uurimisega. Ta töötas Zooloogia ja Botaanika Instituudis teadusliku töötaja ja teadussekretärina.
Talle on püstitatud mälestustahvel Puhtu ornitoloogiajaamas rändevaatluste torni jalamile.
Ta on maetud Tartu Raadi kalmistule.
Hans Einberg

Haridus

Lõpetas Tallinna Linna I Reaalkooli 1909 ja Polütehniline Instituudi masinaehituse erialal 1916 (cum laude) tehnoloogiainseneri diplomiga.

Teenistuskäik

Pärast Reaalkooli lõpetamist praktikant F. Wiegandi masinavabriku töökojas (Masinatehase “Ilmarine” eelkäija); töötas Vene-Balti Laevaehitus- ja Mehaanikatehase Konstrueerimisbüroos allveelaevade projekteerimise alal 1916–18, kui allveelaevade ehitamisest loobuti, töötas ta AS Peetri Laevatehases 1918–23; Fr. Krulli masinatehases insener-konstruktorina 1923–24; Veeteede Valitsuse laevade inspektorina 1926–37 ning aastail 1930–1940 oli Einberg ka Kaubandus-Tööstuskoja laevavigastuste ja -remondi ekspert.
TTÜs 1919–1934, 1937–1944: TT õppejõud 1919–34 (õppeained: mehaaniline tehnoloogia, masinaelemendid, tõstemasinad, kinemaatika, liikumisõpetus); laevamehaanikute kooli õppejõud 1921–27; tehniliste kursuste lektor 1932–34; masinate konstruktsioonide ja tehnilise joonestamise dotsent 1937–38 ning tehnilise joonestamise laboratooriumi juhataja; adjunktprofessor 1938; masinate konstruktsioonide ja mehaanilise tehnoloogia laboratooriumi juhataja 1938–44, masinate konstruktsioonide erakorraline professor; tehnoloogia kateedri professor ja kateedi juhataja 1940/41.
1944. a põgenes koos perekonnaga Rootsi, seal töötas konstruktorina.

Teadusorganisatoorne ja -administratiivne tegevus

Oli masinaehituse insener-konstruktorite koolitamise rajaja Eestis; Mereasjade Peavalitsuse, Veeteede Valitsuse ja Eesti Kaubandus-Tööstuskoja ekspert laevade vigastuste hindamise ja remondi alal 1926–40; Insenerikoja mehaanikasektsiooni liige 1935–40.
Avaldanud raamatuid ja artikleid puidu- ning metallide tehnoloogia alal.

Tunnustused

Valgetähe IV klassi teenetemärk 1938 (TTÜ dotsent, insener).
Paelusstõbi

Paelusstõvedeks ehk tsestodoosideks (ladina keeles cestodoses) nimetatakse paljudel loomadel ja ka inimestel paelusside poolt põhjustatud helmintoose (helmintiaase).
Paelusstõved jaotatakse tekitaja arengujärkude alusel imaginaalseteks ja larvaalseteks.

Imaginaalsed tsestodoosid

Imaginaalsete ehk valmikutekkeliste tsestodooside (Cestodoses imaginales) põhjustajateks peetakse täiskasvanud (imaginaalseid) paelusse.
Imaginaalsed tsestodoosid on difüllobotrioos, anoplotsefalidoosid, moniesioos, davaineoos, raillietinoos, hümenolepididoosid, dipülidioos, tenioosid, multisepsoos, ehhinokokoosid, mesotsestoidoos.

Larvaalsed tsestodoosid

Larvaalsete tsestodooside tekitajateks on paelusside larvotsüstid. Larvaalsed tsestodoosid on veiste ja sigade lihasetsüstitserkoomid, tenuiollis-tsüstitserkoos, pisiformis-tsüstitserkoos, ajutsönuroos ja larvaalsed ehhinokokoosid.

Peremeesorganismid

Olenevalt liigist on paelusside peremeesorganismiks harilikult karnivoorsed loomad: inimesed, koerad, kassid, haugid, ahvenad, lutsud, kiisad, hobused, lambad, veised, kanad, kalkunid, rotid, hiired, veelinnud jpt. Vaheperemeesorganismid on teod, sipelgad, mardikad (jooksiklaste, põrniklaste, süsiklaste ja pehmekoorlaste sugukondadest).

Inimestel

Inimesed nakatuvad paelusstõvega kõikjal maailmas, enim juhtub seda siiski piirkondades, kus pinnas või vesi on saastunud väljaheidetega ning kohalikud inimesed kasutavad toiduks toorest või väheküpsetatud liha ja kala. Paelusstõbe on võimalik saada nakatunud sigade ja veiste toorest või halvasti küpsetatud liha, mageveekalu ja lõhet süües.
Nakkus on levinud Ladina-Ameerikas, Aafrikas, Lähis-Idas ja Kesk-Aasias, Ida-Soomes (1940. aastatel).

Haigusnähud

Enamik paelussiga nakatunud inimestest ei teagi, et neil on paeluss, kuna puuduvad igasugused haigusnähud. Küll aga võib näha paelussi liikuvat lüli väljaheidetes. Lastel võib esineda kõhulahtisus, väsimus ja nad võivad kurta kõhuvalu.

Diagnoos

Paelusstõved liigitatakse RHK-10-s helmintiaaside ehk nugiusshaigustena.

Ohtlikkus

Paelusstõbi lõpeb harva surmaga, kuid võib põhjustada tõsiseid tüsistusi. Larvi tsüstid võivad tungida kõhust teistesse kehaosadesse; silma sattudes põhjustavad need võrkkesta eraldumist, ajusse või seljaajusse sattumisel võivad tekitada peavalusid, krampe, tasakaaluhäireid või ajuturseid.

Ravi

Paelusstõve raviks on parasiidivastane suukaudu manustatav ravim, üldjuhul Niclosamide. Silma sattunud tsüstid ei pruugi sellele ravimile reageerida ning need tuleb eemaldada kirurgiliselt.
Ervin László

Ervin László (sündinud 12. juuniil 1932) on ungari süsteemiteoreetik ja teadusfilosoof.
Ta on Rooma Klubi 1977. aasta aruande Goals for Mankind peamine autor.
Martin Järveoja

Martin Järveoja (sündinud 18. augustil 1987 Elvas) on Eesti autorallisõitja (kaardilugeja) ja endine judoka.
Ta on 2017. aastast Ott Tänaku kaardilugeja, enne seda oli Karl Kruuda kaardilugeja.
Enne rallisporti siirdumist tegeles ta judoga. Ta tuli judos viis korda Eesti meistriks.

Isiklikku

Ta isa on Eesti poliitik Toomas Järveoja. Tema onupoeg Ken on samuti kaardilugeja.
Kuldvärava sild

Tehnilised andmed

Silla kogukõrgus on 227,4 m ja sildeava 1280 m. Sillal on kaks peakaablit ning nende külge on ühendatud 250 paari vertikaalseid kaableid. Peakaablid lähevad üle kahe pülooni (tugiposti) ning on kinnitatud mõlemalt poolt betooni külge. Iga kaabel on tehtud 27 572 traadist. Mõlema peakaabli valmistamiseks kulub hinnanguliselt 130 000 km tsingitud terastraati. Mõlemal silla püloonil on kasutatud umbes 600 000 neeti.

Probleemid

2006. aasta seisuga oli sild maailma enesetapusildade seas populaarsuselt teisel kohal. Allahüpanu tabab vett kiirusega 120 km/h ja hukkub saadud löögi tagajärjel. 
Sild on olnud suletud kolm korda. Tuule kiiruse mõõtmiseks on paigaldatud kaks anemomeetrit, et vältida tuulega tekkivaid ohte.
Ibn Wāfid

Ibn Wāfid al-Lakhmī (araabia keeles عبد الكريم ابن وافد اللخمى; ka Abū 'l-Mutarrif ‘Abd al-Rahmān al-Lakhmī; Abdul Mutarrif; latiniseeritult Abenguefit; ca 1008 Toledo – 1074 Toledo) oli Al-Ándalusis elanud araabia arst ja farmakoloog. Ta oli Toledo taifa valitseja Yaḩyā al-Ma'mūni õukonnas vesiir.
Tema peamiseks teoseks loetakse traktaati "Kitāb al-adwiya al-mufrada" (كتاب الأدوية المفردة; tõlgiti hiljem ladina keelde pealkirja all "De medicamentis simplicibus"). Traktaat käsitleb lihtsate (teistega segamata) taimset, loomset või mineraalset päritolu ainete raviotstarbel kasutamist. Väidetavalt kulus Ibn Wāfidil teose kirjutamiseks üle kahekümne aasta.
Hekikäärid

Hekikääre kasutatakse põõsaste, põõsastike, hekkide ja puude lõikamiseks, kärpimiseks ning trimmimiseks.
Hekikääre esineb kolme erinevat tüüpi, tulenevalt kääride jõuallikast: manuaalsed (inimjõul töötavad), elektrilised ning kütuse baasil.

Manuaalsed hekikäärid

Manuaalsed hekikäärid meenutavad välimuselt suuri tavalisi kääre või kärpimiskääre, mida kasutatakse eelkõige okste lõikamiseks. Manuaalsed hekikäärid on kõige odavamad, keskkonnasõbralikumad ning ei vaja enne kasutamist spetsiaalset ettevalmistust.

Mootori jõul töötavad hekikäärid

Mootori (elektri ja kütuse) jõul töötavad käärid võimaldavad töö kiiremini valmis saada ning vajavad töö tegemiseks vähem käelist jõudu, kui samal ajal manuaalsed hekikäärid töötavad jõuülekandega. Elektriliste ja kütuse baasil töötavate kääride vahe seisneb selles, et kütuse baasil käärid on tavaliselt võimsamad, aga raskemad. Elektrilised hekikäärid on kergemad, vähem võimsamad, aga tekitavad vähem müra. Samuti vajavad mõningad elektriliste kääride mudelid elektrijuhet, mis võib raskendada pääsemist mõningatesse kohtadesse.
Günter Schabowski

Günter Schabowski (4. jaanuar 1929 Anklam – 1. november 2015 Berliin) oli Saksa DV riigitegelane.
Teda mäletatakse eelkõige 1989. aasta novembris pressikonverentsil antud improviseeritud vastuse järgi, mis aitas kaasa Berliini müüri langemisele.

Elulugu

Günter Schabowski oli pärit plekksepa perekonnast. Kooliajal kuulus ta Hitlerjugendisse. Ta lõpetas gümnaasiumi 1946. aastal. Samal aastal astus ta Saksa Vabade Ametiühingute Koondise liikmeks ja töötas 1946–1947 vabatahtlikult selle organisatsiooni ajalehe Die freie Gewerkschaft toimetuses. Alates 1947. aastast oli ta Saksa Vabade Ametiühingute Koondise ajalehe Tribüne toimetaja.
1950. aastal astus Schabowski Saksa Vaba Noorsoo Liitu ja temast sai Saksamaa Sotsialistliku Ühtsuspartei liikmekandidaat. Partei liikmeks sai ta 1952. aastal. 1953. aastal sai ta ajalehe Tribüne peatoimetaja asetäitjaks. 1962. aastal lõpetas ta kaugõppes Leipzigi Ülikooli ajakirjanikuna. 1967–1968 täiendas ta ennast Moskvas Kõrgemas Parteikoolis.
Pärast Kõrgema Parteikooli lõpetamist suunati Schabowski tööle ajalehe Neues Deutschland toimetusse, kus ta töötas esialgu peatoimetaja asetäitjana ja 1978–1985 peatoimetajana (samaaegselt oli ta ka Saksa DV Ajakirjanike Liidu esimees).
1981. aastal sai Schabowski Saksamaa Sotsialistliku Ühtsuspartei Keskkomitee liikmeks. Alates 1981. aasta aprillist oli ta Saksamaa Sotsialistliku Ühtsuspartei Keskkomitee Poliitbüroo liikmekandidaat ja alates 1984. aasta maist Poliibüroo liige. 1985. aastal sai ta Berliini ringkonna parteiallorganisatsiooni juhiks.
9. novembril 1989 esines Günter Schabowski pressikonverentsil. Ta ei olnud ettevalmistatud materjalidega reisimisvabaduse kohta enne esinemist tutvunud ning sattus välisajakirjanike küsimusest segadusse. Ta vastas küsimusele "Kas inimesed saavad vabalt reisida ka Lääne-Berliini?" jaatavalt. Küsimusele "Millal hakkab reisivabadus kehtima?" vastas ta: "Minu teada kohe, viivitamatult". Need uudised edastati televisioonis ja ajendasid Berliini müüri langemise,
3. detsembril 1989 astus Günter Schabowski koos kogu Poliitbürooga ametist tagasi. 21. jaanuaril 1990 heideti ta Saksamaa Sotsialistlikust Ühtsusparteist välja.
1992–1999 töötas ta Rotenburg an der Fuldas ajalehe Heimat Nachrichten toimetajana. 1993. aastal algatati Schabowski suhtes kriminaalasi seoses Saksa DV-s toimunud kohalike valimiste võltsimisega. 1997. aastal tunnistati ta süüdi Saksa DV-st põgeneda püüdnud inimeste tulistamiseks käsu andmises ja talle määrati kolmeaastane vabaduskaotus. 1999. aasta detsembris asus ta vanglakaristust kandma. 2000. aasta septembris andis Berliini linnapea Eberhard Diepgen talle armu ja sama aasta detsembris vabastati ta vangistusest.
Elu lõpuperioodil elas Günter Schabowski Berliinis hooldekodus.
Cullman

Cullman on Cullmani maakonna suurim linn ja halduskeskus Alabamas.
2010. aasta rahvaloenduse järgi elas linnas 14 775 inimest.
Järvakandi valla lipp

Järvakandi lipp on Rapla maakonnas asunud endise Eesti haldusüksuse Järvakandi valla lipp.
Lipp kinnitati 1. veebruaril 1999.
Lipu autor on Tõnu Kukk.

Lipu kirjeldus

Lipp on ristküülikukujuline (vapilipp) valge kangas, millel on sinine, ülaservani ulatuv sarikas. Sarika all on sinine karikas, millest tõuseb punane leek.
Lipu normaalmõõtmed on 105×165 cm; laiuse ja pikkuse suhe on 7:11 ühikut.

Põhjendus

Sinine värv viitab järvedele, soodele, laugastele. Traditsiooniliseks klaasitööstuse sümboliks on klaaspeeker. Üle saja aasta on Järvakandis põlenud tuli klaasisulatusahjudes, sellest karikas ja leek selle kohal. Leek on ka kodukolde ja valla elujõu sümboliks.
Kirsi raudteepeatus

Kirsi raudteepeatus on raudteepeatus Tartu–Koidula raudteeliinil Tartumaal Tartus.
Peatus asub Aardla raudteepeatuse (Tartu-Valga raudteeliin) kõrval Pauluse kalmistu taga. Piletihinnalt kuulub peatus Tartu piirkonda.